**Улаанбаатар хивс” ХК-ийн 2019 оны үйл ажиллагааны тухай**

 Тайлант онд Улаанбаатар хивс ХК-ийн хамт олон 55880 м2 хивс үйлдвэрлэсэн нь өнгөрсөн оноос 5027м2-ээр бага, харин 54723 м2 хивс борлуулсан нь үнийн дүнгээр 4214 сая төгрөгт хүрч, 2018 оны гүйцэтгэлээс 13,7 хувиар буюу 507,7сая төгрөгөөр өсөв.

 Тус компани нь 2019 онд 298,8 сая төгрөгийн ашигтай ажилласан нь өнгөрсөн оныхоос 26,8%-иар өсснөөр нэгж хувьцаанд ноогдох суурь ашиг 738,2 төгрөг болов..

Тус компанийн

* Ээрэх цехэд 122730 кг угаасан ноос боловсруулж, 81883 кг 15/3-ын ноосон утас үйлдвэрлэсэн ба төлөвлөгөөний биелэлт 95,7%, чанарын коэффициент 0,98, материал ашиглалт 66% байв.
* Будгийн цех 27 өнгөөр 96730 кг ээрсэн утсыг будаж, шилжүүлэн ороож, нэхэх цехэд шилжүүлсэн, төлөвлөгөөний биелэлт 96.5% байв. Лабораторид 100 орчим рецепт туршиж, 7 өнгө шинээр будаж, үйлдвэрлэлд нэвтрүүлсний зэрэгцээ, 12/3 номерын утасны рецентүүдийг дахин туршив.
* Нэхэх цех нийт 54913 м2 хивс нэхсэнийг нэр төрлөөр нь харуулбал:

Алтанбулаг хивс 36875

Алтан-Өргөө хивс 4436

Улаанбаатар хивс 1306

Саян хивс 12296 м2 тус тус байна. Цехийн бизнес төлөвлөгөөний биелэлт 87,2% , байв.

* Нөхөн засах гүйцэтгэх цех 2019 онд 55880 м2  хивсийг гүйцэтгэн боловсруулж агуулахад тушаажээ. Бизнес төлөвлөгөөний биелэлт 87%, тоног төхөөрөмж ашиглалт 79,8%-тай байв.

 2019 онд тус компаниас доорх үндсэн ажлуудыг хийж гүйцэтгэлээ.

**А.) Үйлдвэрлэлийн талаар**

* 2019-2020 оны ноос бэлтгэлийн ажлын хүрээнд өөрийн болон зээлийн хөрөнгөөр нийт 391 тн ноос 628,5 сая төгрөгөөр авч, ялган угаалгаж үйлдвэрлэлд оруулан ажиллаж байгаа нь 2019-2020 оны үйлдвэрлэлийг хангахад гол түлхэц болов.
* Гадны байгууллагууд болон хувь хүмүүсийн захиалгаар 1860 м2 буюу 222 сая төгрөгийн хивсийг захиалагчдын хүссэн өнгө загвар, тоо хэмжээгээр үйлдвэрлэсэн нь жилийн үйлдвэрлэлийн 3.2 %-ийг бүрдүүлж байна.
* Алтанбулаг хивсээр- 135, Саян хивсээр- 32, шинэ загвар гаргаснаар загварын сонголт 167 нэгжээр нэмэгдсэн байна.
* Цехүүдийн хуучин гэрлийг сольж эрчим хүч хэмнэлттэй лед гэрлийг суурилуулж, нэхэх цехээс бусад цехүүдийн гэрлийг лед гэрэл болгов.
* Нэхэх цехийн хамт олон хөвөн утасны нөөц дууссан үед хэрэглэхээ больсон, жижгэрсэн, ашиглалгүй удсан хөвөн утсыг ашиглаж, ашиглагдахгүй байгаа өнгийн утсыг ашиглан хивс үйлдвэрлэж хэмнэлт гаргав.
* Основ ороох машины их засварын ажил хийж, Альфа машиныг нэгдсэн сүлжээтэй холбож дизайнерын зураг хуулах ажлыг хөнгөвчилсөн.
* Машины засвар үйлчилгээг цаг тухайд нь хийж байсан ба чанарын доголдолтой хивс бага өмнөх онуудтай харьцуулахад маш бага үйлдвэрлэсэн.
* Оны эхний 9 сарын байдлаар төлөвлөгөөт хивсний гүйцэтгэл сайн байсан боловч ажиллах хүчний хомсдолоос болж жилийн төлөвлөгөө 87,2 % биелэв. Мөн өнгийн утас, олсон утасны нөөц дууссанаас болж тодорхой хэмжээгээр төлөвлөгөөт хивс үйлдвэрлэхэд нөлөөлсөн.
* 2019 онд НЗГ цехийн очёс цэвэрлэх зааланд болон цехэд регистр нэмж тавьж халаалтыг сайжруулав.
* Хяргах 1,2-р машины хаалтыг шинээр хийлгэж, нөхөн засагч нарын вандангын хагарсан гишгүүрүүдийг янзлаж подонуудыг хулдааслаж, DAIMOKU цардахын оёоны машинд суурь хийлгэж хивс залгаж оёх машинаа шинэчлэж, хивс огтолох вандангийн салсан хэсгүүдийг гагнуулж, цардах дамжлагын хивс залгаж оёх таарыг нэхүүлж шинээр сольж шинэчлэв.
* Сантехникийн бригад 2019 онд ээрэх цехийн ханын вентиляторууд асааж , ээрэх цехийн 4-р хоолойд 1000х800 регистр холбож, 6 секцитэй регистр шинээр тавьж цехийн халаалтыг нэмэв.
* Химийн лабораторт сэнс тавьж, оёдлын тасагт регистр нэмж, нэхэх цехийн хоолойд регистр холбов.
* Цардах хэсгийн урьд хэсэгт шинээр регистр нэмж халаалт муу халаах хэрэгслэлийн шугам өөрчилж холбов.
* Конторын усны шугамын холболт шинэчлэв.
* Будгийн цехийн газраар явсан шугам өөрчил 200 мм шугамд шилжүүлэж, агааржуулалтын усны шугам шинэчлэж, ОО-ын усны шугам шинэчлэн ханаар явсан хуучин шугам хурааж, будаг хэмжих өрөөнд усны шугам оруулж угаалтуур холбов.
* Ээрэх цехийн 1-р насосны бойлер авч холболт өөрчилөн (7,5 квт 2800 эр/мин) насос суурьлуулав.
* Хялгас ялгах тасгийн агааржуулалтын хоолойг ээрэх цехийнтэй холбож, чийгшилтийг 75%-90% болов.

**Б.) Маркетингийн талаар**

* Бүтээгдэхүүний каталоги, хятад, орос, монгол хэл дээр брошюр хийлгэж, хулдаасан хэвлэл цаг тухайд нь бэлтгэж хэрэглэж байв.
* БНХАУ-ын ӨМӨЗО, ШУӨЗО болон гадаадын бусад улс орнуудад зохиогдсон 20 гаруй үзэсгэлэн худалдаанд амжилттай оролцож 873 гаруй сая төгрөгийн борлуулалт хийлээ. Энэ нь нийт борлуулалтын 20,7%-ийг эзэлж байна.
* Вэб хуудсыг шинэчлэн хийж бүтээгдэхүүний үнийн өөрчлөлт, хямдрал, урамшуулалтай худалдааг цаг тухайд нь худалдан авагчдад мэдээлэх боллоо. Мөн веб сайтаар дамжуулан гарах боломжтой бүх загварыг харуулах болсон ба худалдан авагчид мэдээлэл авч, тав тухтай сонголт хийхээс гадна бэлэн байхгүй байгаа ч гэсэн өөрийн сонгосон загварыг захиалгаар хийлгэж авах боломжтой болов.
* Компанийн Facebook page хуудас 30116 дагагчидтай болж шинэ загвар, хямдрал урамшуулалтай худалдааны талаарх мэдээллийг тогтмол оруулж байгаа ба цаашид ч фэйсбүүкээр хандах худалдан авагчдын хандлага нэмэгдэх хандлагатай байгаа. Мөн цаг тухай бүрт мэдээлэл өгч ажиллаж байна.
* Цагаан сар, Наурыз, Наадам, Хурим найр, Хаврын хямдрал, Нийслэлийн ойн баяр, Шинэ жилийн баяр зэрэг хямдралууд зарлаж, борлуулалтаа идэвхжүүлэв.
* Хивсний дизайнеруудын шинэ зургуудыг сар бүр шүүн хэлэлцэж, үйлдвэрлэлд оруулдаг болов.
* Хивсний зургийн сарын төлөвлөгөөг хивс нэхэх машин бүрээр гарган өгдөг болов.
* Хивсний дизайн сайжруулах төлөвлөгөө гаргаж хэрэгжүүлэх арга хэмжээнүүдийг авлаа.

**Д.) Бусад ажлын талаар**

* Нягтлан бодох бүртгэлийн шинэ программ нэвтрүүлэснээр бараа бүтээгдэхүүний бүртгэлд бар кодыг нэвтрүүлж, үйлдвэрлэл, борлуулалтын уялдааг сайжруулах бололцоотой болов.
* Үйлдвэрлэн гаргаж буй бүтээгдэхүүнээ “ бар-коджуулах” ажлыг эхлүүлж, бэлэн хивсэн дээр бар код нааж, бэлэн барааны агуулахад тушаах, агуулахаас зарлагадах, дэлгүүрт орлогодох, дэлгүүрээс худалдах ажиллагааг бар кодоор бүртгэх бололцоотой болов. Мөн бар код бичих, наах ажиллагааны хөдөлмөрийн хөлсний тарифыг боловсруулан мөрдүүлэв.

 Цаашид 2020 оны бизнес төлөвлөгөөний үндсэн үзүүлэлтүүдийг биелүүлэн ажиллахад гол анхаарлаа чиглүүлж, үйлдвэрлэлийн жигд ажиллагаа, ажиллах хүчний сургалт нөхөн хангалтын оновчтой бодлого явуулан, үйлдвэрлэлийн тоног төхөөрөмжүүдийн ашиглалтыг сайжруулахад анхааран ажиллана.

Үүнд:

-Ноосны хялгас ялгах тасгийн үйл ажиллагааг жигдрүүлэн ажиллуулсанаар хялгасыг ялгасан ноос болон ийм төрлийн ноосоор хийсэн нарийн номерын утасны үйлдвэрлэлийг зохион байгуулна.

-Бүтээгдэхүүний зураг дизайн, чанарыг сайжруулж ажиллах ба экспортын борлуулалтыг нэмэгдүүлэхийн тулд гадаад орнуудад зохион байгуулагдаж буй үзэсгэлэн худалдаанд оролцож цаашид байнгын зах зээлтэй болж хамтран ажиллах түнш олоход анхааран ажиллах зэрэг болно.